**LEBĂDĂ ALBĂ**

*STOMFF ANDREI AUREL*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

LEBĂDĂ ALBĂ

Lebădă albă, vreau să te sărut

Dar n-am să pot căci somnul e departe!

Cortina grea a nopţii a căzut,

În jurul meu e linişte de moarte,

Lebădă albă, vreau să te sărut.

În ochii tăi, smaralde ori safire,

Dorm mări adânci şi cerul se răsfaţă.

E vraja lor un cântec de iubire

Şi regăsesc tot dorul meu de viaţă

În ochii tăi, smaralde ori safire.

Vreau să găsesc eternul început

Al florilor şi-al gâzelor sprinţare.

Vreau să alung cuvinte ce-au durut,

Să mă iubeşti şi-n clipe de visare,

Vreau să găsesc eternul început.

Născut în cântec moale de clavire,

Luceafărul să îmi aline dorul.

Din stele vreau să fur nemărginire

Cu care să îmi împletesc fiorul

Născut în cântec moale de clavire.

Lebădă albă, vreau să te sărut.

În ochii tăi, smaralde ori safire,

Vreau să găsesc eternul început

Născut în cântec moale de clavire.

Lebădă albă vreau să te sărut!